הדור הבא לא יוכל לעמוד באתגרי האקלים בלי שינוי תודעתי מקיף • אלא שתוכנית הלימודים בישראל כמעט לא כוללת חשיבה סביבתית • משרד החינוך חייב להתעשת: להכשיר מורים ומנהלים, להפוך לימודי אקלים למקצוע חובה, ולהנחיל אתוס סביבתי חדש
מובן שפעם אחת לא תספיק. הכרות ראויה עם משבר האקלים לא יכולה להיות הכרות שטחית. צריך לצייד את התלמידים בידע סביבתי רב ומעמיק. יתרה מזאת, יש להקנות להם "מצפן אקולוגי" - הבנה מוסרית מחודשת של מערכת היחסים בין האדם לטבע. בקובץ המאמרים "קיימות: חזון, ערכים, יישום" בהוצאת מרכז השל מזמינה אותנו ד"ר ליה אטינגר, מרצה לקיימות אוניברסיטת תל אביב, לדמיין עולם שבו מיליוני צעירים וצעירות מצטרפים לשוק העבודה כשהם מתבוננים ומפרשים את העולם דרך משקפיים של קיימות: אלפי אדריכליות מתכננות בתים יעילים מבחינה אנרגטית; מהנדסים מעצבים קווי ייצור דלי פסולת; ועוד אלפי צעירים וצעירות בעמדות מפתח מיישמים קיימות הלכה למעשה. גרמי בנשטיין, עורך הקובץ, מוסיף ואומר שכדי לעורר את אנשי המדע להפנות את כושר ההמצאה שלהם לפתרון בעיות סביבתיות, עלינו לחנך לקיימות. קיימת תלות הדדית בין חינוך אקלימי ובין פתרון פרגמטי לבעיות הסביבתיות. חינוך אקלימי הוא תנאי הכרחי לפתרון פרגמטי המבקש לצמצם את משבר האקלים. קביעת יעדים קונקרטיים כגון מעבר לאנרגיה מתחדשת, אף שהיא צעד חשוב בדרך, לא תבטיח שנעמוד ביעדים שנקבעו. כדי להבטיח את הצלחת התוכנית הסביבתית יש לטפל בשורש הבעיה: החינוך הסביבתי והאופן שבו אנו תופסים את מערכת היחסים בין האדם לסביבה. רק כשייחשף הציבור להשלכות הסביבתיות של הפעילות האנושית, תגבר ההשפעה על קובעי המדיניות והפוליטיקאים, והמדיניות שתיקבע תהיה שאפתנית ואמיצה במידה מספקת. השפעה רבה על תחושת האחריות שלנו כלפי הסביבה נודעת לשירה, שמעוררת בנו רגשות. המדיניות הסביבתית של מדינת ישראל, מזכיר פרופ אבנר דה-שליט, חוקר מדעי המדינה והסביבה באוניברסיטה העברית, נבעה תמיד מהאתוס השולט בכל תקופה. לדוגמה, אתוס הפיתוח בשנות ההקמה של מדינת ישראל כלל מדיניות של ייעור, ייבוש ביצות ובניית הארץ. "שיר בוקר" של נתן אלתרמן ייצג את קולה של תקופה שסברה שהשימוש הראוי בטבע הוא להלבישו "שלמת בטון ומלט" לתועלת ההתיישבות. לא פעם מאפיל האתוס על כל ניסיון לקדם מדיניות ומהלכים פרגמטיים. מנגד, שיר דוגמת "עקבות חזירי הבר" של אגי משעול יכול להאיר זווית רגשית שתעורר תודעה חדשה ומרעננת על זכויותיהן של חיות הבר. השיר מתבונן בערכן של חיות הבר באופן שאינו נמדד לפי השירות שהן נותנות לאדם, אלא עומד בפני עצמו. שירה שמעוררת תודעה חדשה. אגי משעול (צילום: תומר נויברג) פרופ דה-שליט מסביר שקידום מדיניות סביבתית יכול להצליח רק כשהאתוס השולט מתיישב עם תכלית המדיניות. לצורך זה יש לפעול לגיבוש ולביסוס של אתוס ישראלי סביבתי-חברתי. המקום המתאים לפעולה זו הוא בתי הספר, תנועות הנוער ושיחות שישי. פתרון משבר האקלים כרוך לא רק בצעדים ברמת המדינה אלא גם ביוזמות לוקליות רבות ובשינוי אורחות חיים. ייעול הטיפול בפסולת ברמת המועצות המקומיות, הפחתת הצריכה בכל בית ובית, הסטת השקעות מחברות מזהמות, ועוד אין ספור החלטות, הן שיקבעו מה תהיה רמת הפחמן באטמוספירה. התמורת הנדרשות מחייבות שינוי תפיסתי, ואינן יכולות להתבסס רק על הסכם ביורוקרטי ברמה המדינית. לכן יש לחנך למצפן אקולוגי ולהתנהגות פרו-סוציאלית ופרו-סביבתית. כל עוד נבחן את השימוש הראוי במשאבי הטבע והאדמה בעיניים כלכליות ותועלתניות בלבד, בנפרד משיקולי מוסר וצדק, לא נוכל לספק טיפול מונע למשבר האקלים. אם לא די שמערכת החינוך לא מכינה את התלמידים למשבר האקלים, היא גם לא מכשירה לכך את המורים והמנהלים. הם פשוט לא יודעים ללמד את הסוגיה. לפני שנתיים התאגדנו, ארגוני הסביבה, בדרישה ברורה להציב את משבר האקלים כנושא מרכזי במערכת החינוך. לצערנו, במשרד החינוך טרם הבינו את גודל השינוי הדרוש. חבל יהיה אם גם תלמידי שנת הלימודים תשפ"ג לא יזכו לשמוע על המשבר. הנה כמה מהשינויים הנדרשים: יש להכשיר מורים ומנהלים, ובפרט פרחי הוראה, באמצעות קורס חובה בסיסי בחינוך אקלימי. יש להגדיר את החינוך האקלימי כמקצוע חובה ליבתי ולהתאימו לכל גיל. יש להקים ועדה מקצועית משרדית שתתכלל את תחום החינוך האקלימי. ראוי שלוועדה זו יהיה יושב ראש במשרה מלאה, שכל תפקידו לעסוק בחינוך אקלימי. יש לפתח תוכנית לימוד רב-ממדית שתכלול חשיבה ביקורתית ואקטיביזם, בשילוב כלים אמנותיים המעוררים חיבור רגשי. תוכנית זו יש להתאים למגזרים השונים. בנוסף, יש לתת מענה מקצועי לקשיים רגשיים, ובהם חרדת אקלים, ולהכשיר לכך את אגף שפ"י (שירות פסיכולוגי ייעוצי). יש להקצות תקציב להתקנת תשתיות הכוללות הכנות מבניות של ביה"ס למצבי חירום (הצפות ושריפות). יש להתקין פאנלים סולריים, למפות את מקורות הפליטה של גזי חממה במערכת החינוך ולגבש תוכנית מתאימה לייעול אנרגטי.